CELEX: 32018D1995
Language: sk
Date: 2018-12-13 00:00:00
Title: Vykonávacie rozhodnutie Komisie (EÚ) 2018/1995 z 13. decembra 2018, ktorým sa schvaľuje plán eradikácie afrického moru ošípaných u divo žijúcich ošípaných v určitých oblastiach Rumunska [oznámené pod číslom C(2018) 8448] (Text s významom pre EHP)

17.12.2018   
               
               
                  SK
               
               
                  Úradný vestník Európskej únie
               
               
                  L 320/38
               
            
         VYKONÁVACIE ROZHODNUTIE KOMISIE (EÚ) 2018/1995
         z 13. decembra 2018,
         ktorým sa schvaľuje plán eradikácie afrického moru ošípaných u divo žijúcich ošípaných v určitých oblastiach Rumunska
         
            
               [oznámené pod číslom C(2018) 8448]
            
         
         (Iba rumunské znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 2002/60/ES z 27. júna 2002, ktorou sa ustanovujú osobitné opatrenia na kontrolu afrického moru ošípaných, a ktorá mení a dopĺňa smernicu 92/119/EHS, pokiaľ ide o Teschenovu chorobu a africký mor ošípaných (1), a najmä na jej článok 16 ods. 1 druhý pododsek,
         keďže:
         
                     (1)
                  
                  
                     V smernici 2002/60/ES sa stanovujú minimálne opatrenia Únie na kontrolu afrického moru ošípaných vrátane opatrení, ktoré sa majú uplatňovať v prípade potvrdenia výskytu afrického moru ošípaných u divo žijúcich ošípaných.
                  
               
                     (2)
                  
                  
                     Okrem toho sa vo vykonávacom rozhodnutí Komisie 2014/709/EÚ (2) stanovujú opatrenia na kontrolu zdravia zvierat v súvislosti s africkým morom ošípaných v členských štátoch alebo ich oblastiach uvedených v prílohe k danému rozhodnutiu (ďalej len „príslušné členské štáty“) a vo všetkých členských štátoch, pokiaľ ide o pohyb divo žijúcich ošípaných a povinnosti týkajúce sa poskytovania informácií. V prílohe k vykonávaciemu rozhodnutiu 2014/709/EÚ sú vymedzené a vymenované určité oblasti príslušných členských štátov, ktoré sú rozdelené podľa miery rizika na základe epidemiologickej situácie z hľadiska výskytu danej choroby vrátane zoznamu oblastí s vysokým rizikom jej výskytu. Príloha už bola viackrát zmenená s cieľom zohľadniť tie zmeny epidemiologickej situácie v Únii v súvislosti s výskytom afrického moru ošípaných, ktoré bolo potrebné uviesť v danej prílohe.
                  
               
                     (3)
                  
                  
                     V roku 2018 Rumunsko oznámilo Komisii prípady afrického moru ošípaných u divo žijúcich ošípaných a prijalo náležité opatrenia na kontrolu tejto choroby tak, ako sa vyžaduje v smernici 2002/60/ES.
                  
               
                     (4)
                  
                  
                     Vzhľadom na súčasnú epidemiologickú situáciu a v súlade s článkom 16 smernice 2002/60/ES Rumunsko predložilo Komisii plán na eradikáciu afrického moru ošípaných (ďalej len „plán eradikácie“).
                  
               
                     (5)
                  
                  
                     Príloha k vykonávaciemu rozhodnutiu 2014/709/EÚ bola zmenená vykonávacím rozhodnutím Komisie (EÚ) 2018/950 (3), aby sa okrem iného zohľadnili prípady afrického moru ošípaných u divo žijúcich ošípaných v Rumunsku, takže časti I a III uvedenej prílohy teraz zahŕňajú infikované oblasti v Rumunsku.
                  
               
                     (6)
                  
                  
                     Komisia plán eradikácie predložený Rumunskom preskúmala a usúdila, že je v súlade s požiadavkami stanovenými v článku 16 smernice 2002/60/ES. Preto by sa mali zodpovedajúcim spôsobom schváliť.
                  
               
                     (7)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            Plán eradikácie afrického moru ošípaných v populácii divo žijúcich ošípaných v oblastiach uvedených v prílohe k vykonávaciemu rozhodnutiu 2014/709/EÚ, ktorý Rumunsko v súlade s článkom 16 ods. 1 smernice 2002/60/ES predložilo 21. septembra 2018, sa schvaľuje.
         
         
            Článok 2
            Rumunsko uvedie do účinnosti zákony, iné právne predpisy a správne opatrenia potrebné na vykonávanie plánu eradikácie v lehote 30 dní od dátumu prijatia tohto rozhodnutia.
         
         
            Článok 3
            Toto rozhodnutie je určené Rumunsku.
         
         
            V Bruseli 13. decembra 2018
            
               
                  Za Komisiu
               
               Vytenis ANDRIUKAITIS
               
                  člen Komisie
               
            
         
         
            (1)  Ú. v. ES L 192, 20.7.2002, s. 27.
         
            (2)  Vykonávacie rozhodnutie Komisie 2014/709/EÚ z 9. októbra 2014 o opatreniach na kontrolu zdravia zvierat v súvislosti s africkým morom ošípaných v určitých členských štátoch a o zrušení vykonávacieho rozhodnutia 2014/178/EÚ (Ú. v. EÚ L 295, 11.10.2014, s. 63).
         
            (3)  Vykonávacie rozhodnutie Komisie (EÚ) 2018/950 z 3. júla 2018, ktorým sa mení príloha k vykonávaciemu rozhodnutiu 2014/709/EÚ o opatreniach na kontrolu zdravia zvierat v súvislosti s africkým morom ošípaných v určitých členských štátoch (Ú. v. EÚ L 167, 4.7.2018, s. 11).